arnastofnun/IGC-2024 huggingface dataset:
Kaloríur eru kaloríur

Þú kemst ekki hjá kaloríum. Kaloríur eru kaloríur. Hverfa ekki si svona. Ef þú innbyrðir kaloríur, þarf líkaminn að losna við þær aftur. Kaloríur eru hitaeiningar, sem mæla orku. Ef þær koma of margar, hleðst upp geymd orka, fita. Svo einfalt er það. Engir galdrar duga til að láta kaloríur hverfa. Því er svo mikilvægt að skilja kaloríubúskap líkamans. Að komast upp á lag með að telja innbyrtar kaloríur á hverjum degi. Að komast að raun um, hvar þitt persónulega jafnvægi er. Þar helzt þyngd þín óbreytt. Þegar þú hefur fundið jafnvægið, setur þú þér markmið um að innbyrða aðeins færri kaloríur.
Ofvaxið skilningi mínum

Mér er fyrirmunað að skilja, að Sjálfstæðisflokkurinn fái meira en fjórðung atkvæða í vor. Nýir menn með nýja stefnu tóku völdin í landinu um og upp úr 1990. Þessir nýju menn framleiddu hrunið með sinni nýju stefnu og gæludýrum sínum, sem reyndust stjórnlaus. Hrunið var óhjákvæmileg niðurstaða af mönnum og stefnu flokksins, svo og gæludýrum hans í bankabransanum. Engin leið er að líta framhjá kjósendum flokksins á þessum tíma, þegar sökinni er skipt á dólgana. Hvernig fólk lætur sér svo detta í hug að kjósa sömu aumingjana fimm árum eftir hrun, er ofvaxið skilningi mínum. Eru kjósendur fáráðlingar?
Feitir og fráskildir

Búinn með sjö af átján sögum Ian Rankin. Hinn skozki Rebus orðinn þreytandi. Mér leiðast svona norrænar rannsóknarlöggur, feitar og fráskildar, skítugar og drykkfelldar. Jafnvel étandi svið af plastdiskum frá Umferðarmiðstöðinni. Heillast þó af lýsingum á götum og húsum og andrúmslofti í Edinborg. Betri eru þó þessir ítölsku. Fjórtán bækur um Montalbano á Sikiley, sem hugsar um fátt annað en mat. Enn betri eru sautján bækur um Brunetti í Feneyjum, enda hvorki fráskilinn né drykkfelldur og dýrkar fimm stjörnu mat. Lýsingar á stöðum og andrúmslofti á Sikiley og í Feneyjum eru frábærar í þessum bókum.
Bankahreinsunin mistókst

Við hrun varð ljóst, að forsenda upprisu Íslands væri opinn bankageiri. Allt yrði að vera uppi á borðum, annars færi geirinn aftur út af sporinu. Aðhald fólks að bönkunum yrði að vera öflugt. Eigendaskráning færð í lag og öllum opin, svo að vogunarsjóðir og bófar gætu ekki dulizt. Engin bankaleyndarmál væru lengur til að fela glæpi. Því miður bar ný ríkisstjórn ekki gæfu til að skilja. Afleitir bankaráðherrar og fjármálaráðherra endurnýjuðu fortíðina, Gylfi, Árni Páll og Steingrímur. Í stjórn Bankasýslu og Fjármálaeftirlits var sett vandræðafólk gamla tímans. Og nýir bankastjórar enn viðsjárverðari.
Gildi næringarfræði

Þótt næringarfræðin sé takmörkuð, er hún nauðsynleg öllum þeim, sem þjakaðir eru of ofáti. Hún segir, hversu mikið þú þarft að borða til að halda jöfnu í þyngd og hversu mikið þér sé óhætt að fara niður úr því magni. Hún segir þér líka, hvaða mataræði sé heilsusamlegt og hversu fjölbreytt það eigi að vera. Vísindi næringarfræðinnar geta sagt þér, að flestir matarkúrar brjóta lögmál góðrar heilsu. Takmörk næringarfræði felast síðan í, að hún á erfitt með að viðurkenna fæðu sem fíkniefni, til dæmis sykur. Að hún á stirt með að skilja fíknina. Skynjar ekki þátt hennar í vanda fólks við að fara eftir fræðunum.
Sprungin græðgisblaðra

Er áróður frjálshyggju fór með himinskautum, mælti Hannes H. Gissurarson hin fleygu orð: “Græðgi er góð”. Annað slagorð var: “Græðum á daginn, grillum á kvöldin”. Allur bankageirinn, kvótagreifar og stór hluti kaupsýslumanna tók trú á orð Hannesar. Einnig meðreiðarsveinar þeirra á Alþingi, sem stunduðu vafninga, raðgjaldþrot eða skattsvik, stálu efni, ráku glæfrasjóði, kræktu í kúlulán eða höfðu milligöngu um bankamútur. Því sprakk allur bankageirinn, Seðlabankinn varð gjaldþrota og ríkissjóður fór á hliðina. Fávitarnir fóru í algera afneitun og kenna Jóhönnu og Steingrími um hrun græðgisstefnunnar.
Orðhenglar lagatækna

Lagatæknar eru lagnir við að klippa sérþætti almennra hugtaka um glæpi. Tala um þá eins og eitthvað allt annað en glæp. Þannig mildast þjófnaðir og fela ekki lengur í sér brot. Í stað lögbrota tala lagatæknar um að “fara á svig við” lög. Eins og lög séu staurar í skíðabrekku, sem fara þurfi kringum. Þjófnaður starfsmanns breytist fyrst í “umboðssvik”, síðan í “gjafagerning” og loks í “örlætisgerning” í munni ríkisendurskoðanda. Og er þá væntanlega ekki lengur refsiverður. Dómarar skilja ekki flókinn þjófnað, nenna ekki að kalla til sérfróða meðdómara, kalla stuldinn “vanreifaðan” og vinka bless.
Draumur um stjórnarskrá

Drauma-stjórnarskrá væri 21. aldar útgáfa af þeirri bandarísku. Samin af greindu alþýðufólki. Engum lagatækni hleypt að. Sé fyrir mér safn spakmæla eftir Voltaire og fleiri hugsuði. Þau skuli ramma inn óskir þjóðarinnar um gott samfélag. Uppkast stjórnlaganefndar er eins konar málamiðlun. Samin af greindum mönnum, sem unnu saman að markmiði. Gerólíkt Alþingi, þar sem hver bjálfinn gargar á annan. Því miður var nefnd lagatækna hleypt í uppkastið. Hún dró úr mikilvægum réttindum, svo sem í upplýsingafrelsi almennings. Samt verður uppkastið þolandi, ef fleiri lagatæknum verður ekki hleypt að málinu.
Hvað, hversu mikið, hvenær

Þeir, sem stríða við of mikla þyngd, þurfa að gæta sín á þremur atriðum. Hvað þeir borða, hversu mikið þeir borða og hvenær þeir borða. Þeir þurfa að hafa kerfi á þessum þremur þáttum. Þurfa að skilgreina mat, sem þeir borða ekki. Þurfa að kunna að hætta að borða, þegar þeir eru byrjaðir. Og þurfa að skilgreina matmálstíma, aðgreinda frá öðrum tímum dagsins. Sumir geta þetta á góðu skipulagi eingöngu, en aðrir þurfa aðstoð. Hún miðar að breyttum og bættum lífsstíl, breyttum og bættum persónuleika. Hún felur í sér nýtt líf. Markmiðið er að þurfa ekki lengur að ströggla. Komast á léttu leiðina ljúfu.
Ameríski draumurinn

Ameríski draumurinn snýst um, að unga fólkið geti risið úr fátækt til frama og fjármagns. Samkvæmt

rannsókn Alþjóðabankans er draumurinn raunverulegur á Norðurlöndum, einkum í Noregi. Þar getur unga fólkið klifið stigann milli þjóðfélagsstétta. Samkvæmt rannsókninni er hins vegar allt frosið í Kína. Á Vesturlöndum eru Bandaríkin, Bretland og Ítalía ríki stéttaskiptingar. Þar fæðast menn og deyja í sömu stétt. Bandaríski draumurinn er í vaxandi mæli bara draumur. Hann er hins vegar veruleiki hér á landi og einkum í Noregi. Ráð til unga fólksins: Freistið gæfunnar í Noregi eða sitjið heima ella.
Eldræða ráðherrans

Innanríkisráðherra okkar öskraði eldræðu fullur hneykslunar í hátalara við bandaríska sendiráðið. Á sama var lögregla hans að vísa þremur útlendingum úr landi með valdi. Samt sýnir fyrri reynsla, að þeirra bíða erfið örlög í heimalandinu eftir millilendingu í Noregi. Hneykslun ráðherrans snýst bara um gerðir Ísraels og Bandaríkjanna, en ekki um valdsvið Ögmundar Jónassonar. Betra hefði verið, að einhver annar hefði flutt eldræðuna við sendiráðið, með hreina samvizku. Hræsni, skrum og yfirdrep eru einkenni hins vestræna heims. Verst er í Bandaríkjunum og Ísrael, en hér leynist líka skíturinn.
Vondir sjóðir kveina

Lífeyrissjóðir hafa hagað sér þannig eftir hrun, að erfitt er að hlusta á kveinstafi þeirra. Verst er, að gamlingjar eru að baki þeirra og munu bera byrðar af auknum kostnaði sjóðanna. Ríkisstjórnin vill stíga skref í átt til þjóðnýtingar og margir munu styðja þá þróun. Sjóðirnir fela sig hins vegar bak við Alþýðusambandið. Hafa þar stuðning við rustalega framgöngu gagnvart lántakendum. Gegn því verður að ráðast með nýjum lagagreinum. Hins vegar er rangt að skylda sjóðina til að taka þátt í fjármögnun gæluverka. Þeir þurfa einkum að fjárfesta erlendis til að vega á móti sér-innlendum hagsveiflum.
Verksmiðjufæðið verst

Steinaldarfæði er vitaskuld hollt, líklega hollara en annað fæði. Því fjær, sem maður kemst nútímanum, þeim mun betra. Það er einföld formúla, sem mikið er til í. En erfitt er það fæði í framkvæmd, því að þá færi allt korn úr fæði þínu, öll hrísgrjón, allar kartöflur. Mér finnst ótrúlegt, að þetta séu beinlínis fíkniefni, nema þá fínmalað eða fínvalsað úr verksmiðjum, sem eru yngra fyrirbæri. Fyrir matarfíkla sé einfaldara að fara bara aftur fyrir verksmiðjutímann, ekki alla leið aftur fyrir innreið akuryrkju. En viljirðu ákveðið vera á steinaldarfæði, kemur það örugglega ekki í veg fyrir árangur.
Hamslausir skuldafíklar

Margir Íslendingar eru svo ólæsir á fjármál, að þeir skuldsetja sig eins og þeir mögulega geta. “Sumarið 2010 sáum við að fólk var aftur farið að taka svonefnd þægindalán á sölustað og greiða fyrir sjónvarp, húsgögn og snjallsíma með afborgunum.” Segir Haukur Oddsson, forstjóri Borgunar. Þegar fólk fékk felldan niður hluta af lánum sínum, gripu sumir fyrsta tækifæri til að skuldsetja sig aftur upp í rjáfur. Slíkt fólk kann ekki fótum sínum forráð og ætti raunar ekki að vera fjárráða. Annars staðar í Evrópu mætir fólk vanda með sparnaði. Hér er sparnaður utan við veruleika skuldafíkla.
Ógæfa Samfylkingarinnar

Þegar prófkjör fer fram í kosningum, velja kjósendur flokksins frambjóðendur hans, sem er kostur. Þegar prófkjör fer fram sér á parti, ráða kjósendur annarra flokka nokkru um frambjóðendur, sem er ókostur. Þegar prófkjör er í formi flokksvals, þar sem flokksmenn einir velja, er það ókostur. Þá horfir flokkurinn í gaupnir sér og velur gamalreynda flokksmenn í framboð. Sú varð raunin hjá Samfylkingunni um helgina. Út úr því kom flokkur með óbreytt lið að mestu og óbreyttar áherzlur frá því fyrir hrun. Kjörna liðið hefur engan séns á að ná til stuðningsfólks búsáhaldabyltingar og umhverfisverndar.
Ísrael er óþverraþjóð

Hlustaði á Ehud Olmert borgarstjóra í kvöldverði ritstjóra 1996 í Jerúsalem. Hugsaði með mér undir borðum: Hann er snarbilaður, má ekki ganga laus og má alls ekki fá völd. Samt varð hann síðan forsætis Ísraels 2006-2009. Átti nokkurn þátt í að breyta Ísrael í taumlausan óþverra. Ein afleiðinga þess er ráðherrann Eli Yishai, sem

segir: “We must blow Gaza back to the Middle Ages, destroying all the infrastructure, including roads and water.” Og Gilad Sharon segir: “We need to flatten entire neighborhoods in Gaza. Flatten all of Gaza. The Americans didnt stop with Hiroshima.” Ísrael er óþverraþjóð.
Ekki steinaldarfæði

Áhugaverðasta megrunaraðferð líðandi stundar er steinaldarfæðið. Gerir ráð fyrir, að okkur sé eðlilegt að nota grófan mat eins og étinn var á steinöld, fyrir innreið kornræktar. Í þeim ágæta kúr kasta menn ekki aðeins burt allri verksmiðjuframleiddri fæðu, heldur líka öllu, sem kemur úr korni. Þar með töldu brauði. Gallar við þennan annars ágæta kúr eru tveir. Í fyrsta lagi er hann fremur erfiður í nútíma samfélagi. Í öðru lagi felur hann í sér róttæka breytingu frá fyrra mataræði okkar. Hann felur í sér átak, sem mér og þér er um megn. Betra er að sveigja hóflega frá fyrra mataræði og halda ró sinni.
Kratar horfa til hægri

Eftir prófkjörin er Samfylkingin horfin meira inn í sig en áður var. Með þessu liði mun hún ekki höfða til flokksleysingja. Þeir ráfa flestir um á miðju eða vinstra megin hennar. Hún mun hins vegar höfða til evrópusinnaðra og heiðvirðra Sjálfstæðismanna, sem eru landlausir að sinni. Með Árna Páli sem formanni, bankavininum bezta, er hún til reiðu í stjórnarsamstarf með hinum hrunflokknum, Sjálfstæðisflokknum. Stjórn, sem þjóð með gullfiskaminni á skilið. Stjórn, sem hvorki slær skjaldborg um þá fátæku né um náttúruna. Blair-Brown tegund af stjórn fyrir bankabófa, auðlindagreifa og stóriðju.
Góð og vond prófkjör

Prófkjör eru vond aðferð við að lýsa frati á yfirstétt stjórnmála. Yfirleitt gengur gamla liðinu vel í prófkjörum. Niðurstöður Samfylkingarinnar í gær leiða ekki til neinnar endurnýjunar. Höfða lítt til þriðjungs þjóðarinnar, sem hefur sagt skilið við fjórflokkinn. Væru betri, ef þau væru flutt inn í kosningarnar. Eins og uppkastið að stjórnarskrá mælir fyrir. Minna svigrúm fyrir illskeyttar persónuerjur stuðningsmanna frambjóðenda. Minni líkur á, að kjósendur annarra flokka stjóri vali flokksins. Semsagt meiri sanngirni og meiri friður, en minni endurnýjun. Allt val hefur sína kosti og galla.
Fyrirvari um fæðubót

Einn fyrirvara þarf að hafa á gagnsleysi fæðubótarefna. Sumt fólk býr við heilsubrest, sem kallar á lyf eða bannar tilgreind matvæli. Fólk með ofnæmi eða óþol þarf að forðast vissan mat og þarf kannski í staðinn að taka eitt eða fleiri fæðubótarefni. Að svo miklu leyti sem hægt er að líta á efnin sem náttúrulyf, geta þau komið að gagni við skilgreindar aðstæður. En sæmilega heilbrigt fólk án ofnæmis eða óþols þarf engin slík efni. Þar á ofan er rétt að efast um gagnsemi fæðubótarefna sem náttúrulyfja. Að baki fullyrðingum slíkum eru sjaldnast neinar viðurkenndar rannsóknir, sem standast kröfur.
Græðgin er taumlaus

Engan veginn gengur upp, að ofurlaunaður skilanefndarmaður láti stela fyrir sig Spánarferð á kostnað gamlingjanna á Eir. Jóhannes Rúnar Jóhannesson er í skilanefnd Kaupþings. I hópi hinna gráðugustu, sem stunda sjálftöku á kaupi, langt umfram íslenzkan veruleika. Í ofanálag telur hann við hæfi að taka við þýfi úr hendi tengdaföður. Séra Sigurður Helgi Guðmundsson bókaði skattfría lögfræðiaðstoð. Milli þess sem hann greiddi konu sinni og dóttur kaup af fé gamlingjanna. Því miður varð þjóðfélagið slíkt, að menn trylltust af græðgi. Komast enn upp með ruglið, þótt fjögur ár séu liðin frá hruni græðginnar.
Brjóta niður siðferði

Kerfiskarlarnir eru vinir bófanna og óvinir þjóðarinnar. Ríkisendurskoðandi vill gefa fyrrum forstjóra Eirar tækifæri til að endurgreiða sólarlandaferð, sem hann stal af gamla fólkinu. Ég hélt það væri glæpur. Fangelsismálastjóri hýsir þá fyrstu dæmdu úr hruninu í lúxushúsi með sánu á Kvíabryggju. Fólkið í landinu býr almennt ekki við sánu; eiga bófar alls staðar að hafa forgang? Bankastjórar afskrifa tugi milljarða hjá fasteignabófa, sem á sama tíma eru að byggja sér 500 fermetra einbýlishús. Á alveg að brjóta niður siðferði í landinu? Hversslags rugl eru þessar afskriftir, eingöngu fyrir ofurbófa?
Öld hryðjuverkanna

Með hjálp Bandaríkjanna er Ísrael löngu orðið einn stærsti vandi mannkyns. Hegðun ríkisins er einstæð. Kosningabarátta Benjamin Netanjahu forsætis snýst um að magna ofbeldi á Gaza. Telur það afla sér fylgi kjósenda. Því miður rétt mat; að baki því er hryðjuverkaþjóð, ekki bara hryðjuverkaríki. Yfirgengileg framganga hersins er studd af kjósendum, sem bera fulla ábyrgð á morðæðinu. Mitt í sprengjuregninu birtist Barack Obama og segir Bandaríkin styðja gerðir Ísraela. Engin furða er, þótt múslimar hati allt sem vestrænt er eins og pestina. Öld hryðjuverkanna er Ísrael og Bandaríkjunum að kenna.
Þúsundir kynslóða

Í þúsundir kynslóða vandist mannkynið því, sem kallað er hefðbundinn matur. Meltingarvegurinn vandist honum smám saman. Á síðustu áratugum kom svo til skjalanna ýmis fæða, sem er meltingarveginum framandi. Fyrir rúmri öld varð sykur almenningseign. Með skelfilegum afleiðingum. Þá er verksmiðjuiðnaður orðinn almenn regla í framleiðslu matvæla. Notuð eru margs konar efni, sem áður þekktust ekki, svo sem sætuefni, geymsluefni og litarefni. Vara er gerð fínni, hveiti breytt í hvítt fínhveiti, ávöxtum breytt í safa, grænmeti í froðu. Ekkert er undarlegt við, að ýmsir þoli illa sumar þessar breytingar.
Naktir eins og keisarinn

Sérfræðingar eru ekkert skárri en fólk er flest, fullir sérstöðu og fordóma.

1. Náttúrufræðingar og skógfræðingar deila um, hvort skuli eyða lúpínu með áburði eða eitri.

2. Lögfræðingar Alþingis spilla uppkasti þjóðarinnar að stjórnarskrá, draga úr upplýsingarétti almennings.

3. Verkfræðingar þykjast beizla sjálfbæran og endurnýjanlegan jarðhita. Samt eyðist orkan og hverfur á fáum áratugum. Og engin ráð finnast til að losna við loftmengun og affallsvatn.

Sérfræðingar eru naktir eins og keisarinn.
Ótal heiti Íslands

Guardian skemmtir sér yfir frétt um nafn Íslands vegna samkeppni til að bæta ímynd landsins. Hundruð lesenda hafa sent blaðinu tillögur sínar. Þar kennir margra áhugaverðra grasa: Aríaland. Eldland. Fiskland. Sauðaland. Atlantíka. Gufuland. Kalifornía. Helvítisland. Björkland. Drykkjuland. St. Þorláksland. Nauðganaland. Þorskaland. Mordor. Sagaland. Skuldaraland. Afneitunarland. Thule. Valhöll. Atlantis. Gosland. Spennandiland. Fiskiþjófaland. Af nógu er að taka í tillögunum. Kannski væri bezt að skipta vikulega um nafn. Og ekki gleyma heldur að skipta um kennitölu. Það er helzti þjóðháttur nútímans.
Flokksvædd og einkavædd

Íslenzk spilling hófst með fyrsta ráðherranum, Hannesi Hafstein, sem réð sýslumenn pólitískt. Síðan hafa tíðkast pólitískar ráðningar undirmálsfólks. Pólitísk helmingaskipti um hermang og gjaldeyri. Pólitískur aðgangur að upplýsingum um gengislækkun komandi nætur. Þöggun með aðstoð Moggans, sem tók Flokkinn fram yfir þjóðina. Styrmir Gunnarsson var lykilaðili að þessu ógeðslega kerfi. Eftir innreið Davíðs Oddssonar var spillingin einkavædd með því að færa bankana í hendur gráðugustu gæludýranna. Einkavædda spillingin var bara framhald af flokksvæddri fyrri tíma spillingu Flokksins og Styrmis.
Brengluð kjörþyngd

Hugmyndir fólks um kjörþyngd hafa brenglazt, einkum vegna áhrifa tízkuhúsa. Um langt árabil hefur verið vaxandi þrýstingur á, að fólk sé þvengmjótt. Þetta er orðið að áráttu hjá mörgum, einkum ungum konum. Áráttan er studd framleiðendum alls konar vöru og þjónustu, sem sögð er hjálpa þér við að grennast. Við þurfum að breyta þessu brenglaða fegurðarmati. Einkum þurfum við að víkka hugtak kjörþyngdar. Við þurfum að draga úr því, sem kallað er offita, en taka léttar á því, sem kallast ofþyngd. Óhætt er að vera fimm til tíu kílóum yfir neðri mörkum ofþyngdar eins og hún hefur verið skilgreind.
Aðför að upplýsingum

Enn og aftur verður væntanlega að kæra aðför Hæstaréttar að upplýsingafrelsi þjóðarinnar til Evrópudómstólsins. Samkvæmt dómi yfir Svavari Halldórssyni þurfa blaðamenn að bera herkostnað af trúnaði við heimildamenn. Þrátt fyrir þrjú ár í valdastólum hefur ríkisstjórnin ekki getað orðað lög nógu skýrt fyrir Hæstarétt. Enn og aftur koma í ljós handarbakavinnubrögð stjórnarinnar við smíði laga, sem eiga að flytja okkur frá miðöldum til nútímans. Við erum ein á báti í Vestur-Evrópu með þessa skrítnu dóma. Útrásarbófar nota sér þá til að hindra gagnrýni. Fjórum árum eftir hrun ganga þeir enn allir lausir.
Fortíðarþrá lagatækna

Sérfræðinefnd lagatækna spillti frumvarpinu að stjórnarskrá. Dró úr rétti og valdi fólksins í 14., 15. og 16. grein. Vill ekki þvinga kerfið til að hafa gögn opin almenningi á netinu, með þröngt skilgreindum undantekningum. Vill enn hugsa um gögn, sem séu eitthvað á pappír, er fólk þurfi að biðja um að fá. Það er efnisleg breyting, en ekki tæknileg. Lagatæknar geta ekki hugsað sér opna stjórnsýslu, þar sem fólk sér sömu gögn og innvígðir og innmúraðir. Sérfræðinefndin er því miður forn í hugsun. Hún hefur að þessu leyti farið út fyrir verksvið sitt og reynir að draga úr upplýsingarétti þjóðarinnar.
Alltaf eitthvað nýtt

Þrjár fréttir hafa vakið athygli mína, þótt mig skorti tíma til að sinna þeim með vel völdum orðum:

1. Talsmaður óreiðumanna hefur fært frambjóðanda koss dauðans með því að styðja hann í prófkjöri. Sigurður G. Guðjónsson lagatæknir hvetur fólk til að kjósa Össur Skarphéðinsson.

2. Þorgeir Ingi Njálsson héraðsdómari ímyndar sér, að dómarar geti haldið dómum leyndum fyrir almenningi og rukkað málsaðila um háar fjárhæðir fyrir afrit. Samt býður hann sig fram til Hæstaréttar.

3. Tónlist er ekki lengur flutt í Kastljósi, því að Ríkisútvarpið hefur ekki lengur efni á að borga. Mikið er ég feginn.
Engir galdrar duga

Losaðu þig við hugmyndir um að láta vandann hverfa með göldrum. Nánast allir matarkúrar byggjast á göldrum, einföldum slagorðum um ævintýralegan árangur á skömmum tíma. Höfundar matarkúra eru sölumenn snákaolíu, arftakar þeirra, sem fyrr á öldum fóru milli markaðstorga með dularfull glös í pússi sínu. Enginn sítrónukúr eða steinaldarkúr mun flytja þig yfir til fyrirheitna landsins. Að vísu borgar sig að taka út örfáar matartegundir. Að öðru leyti felst verkefnið í að breyta persónu þinni. Að gera þig að heilli persónu, sem veit, hvenær hún á að borða og hvenær hún á að stöðva átið hverju sinni.
Uppþotin í Evrópu

Uppþot suðurevrópskrar alþýðu í dag minna okkur á, að ríkisstjórnir á þeim slóðum hafa hagað sér eins og sú íslenzka. Allar hafa þær slegið skjaldborg um banka og fjármálastofnanir. Gera það að kröfu Alþjóða gjaldeyrissjóðsins, sem telur bankakerfið skipta meira máli en fólk. Að launum fékk ríkisstjórn Íslands vinnufrið og lán, þótt innistæður erlendra banka á Íslandi hefðu verið afskrifaðar. Ef uppþot halda áfram í líkingu við það, sem við sáum á Spáni í dag, endar það með stefnubreytingu. Tímabært er orðið, að stjórnir um alla Evrópu hætti að slá skjaldborg um banka og snúi sér að almenningi.
Sigur dreifbýlisins

Akureyringar fóru halloka í prófkjöri Samfylkingarinnar á Norðausturlandi. Jaðarbyggðirnar náðu hins vegar mönnum inn í vonarsæti, Siglfirðingi og Reyðfirðingi. Svipað er uppi hjá Framsókn, þar sem formaðurinn hyggst með austfirzkum atkvæðum velta Akureyringi úr þingmannssessi. Er norðaustrið þó eina dæmið á landinu um, að einn kaupstaður beri höfuð og herðar yfir önnur héruð kjördæmisins. Þetta stríðir gegn kenningunni um, að stærri kjördæmi leiði til miðsóknar valdsins. Að jaðarbyggðir missi áhrif, því að völdin færist til þéttbýlis, þar sem atkvæðastyrkurinn sé mestur. Dæmin sýna annað.
Sjálfhverfar kynslóðir

Stundum eru menn reiðir á fésbók og aldrei rauðari en eftir skrif Sighvats Björgvinssonar um kynslóðir. Kallar 30-45 ára fólk “sjálfhverfu kynslóðina”. Fær viðskotaill svör um, að eldra fólk sé blóðsugur. Hvort tveggja er skakkt. Mælingar á skoðunum fólks hér á landi sýna, að kynslóðin 18-29 ára er sjálfhverfasta kynslóðin, mest fyrir ég-um mig-frá mér-til mín. Síðan minnkar sjálfhverfan með aldrinum og er minnst hjá gamlingjum. Athyglisvert er þó, að munur kynslóðanna er lítill. Athyglisverðast, að allar kynslóðir Íslendinga eru sjálfhverfar. Allir tapa í deilunni og geta hætt að rífast.
Hvorki kúr né fæðubót

Hér verða engar tillögur um brenglað mataræði eins og þær sem einkenna marga megrunarkúra. Sérhæft mataræði ruglar líkamann og getur líka verið hættulegt heilsunni. Hér verða heldur ekki neinar tillögur um notkun fæðubótarefna. Í bezta falli eru þau meinlaus og í versta falli skaðleg. Þú þarft engin slík efni, ef þú borðar ferskan og hollan mat. Ferskvara hefur öll efni, sem fólk þarf að nota. Fæðubót er þér einskis virði, þótt hún fylli hillur svonefndra heilsuverzlana. Hollusta fæst ekki úr dósum eða glösum eða pökkum sölumanna snákaolíu. Hér verða á næstunni bara tillögur um mataræði hefðbundinnar næringarfræði.
Forheimskun staðfest

Fjölmiðlar gera sér mat úr rannsókn Gerald Crabtree, prófessors í Stanford, á vaxandi heimsku mannkyns. Mestan mat gera sér íslenzkir fjölmiðlar, enda er löngu vitað, að vandinn er hér einna mestur. Samanber hrunið, eftirmál þess og gullfiskaminnið, en einkum þó algert ólæsi á fjármál. Crabtree hefur fundið breytingar á viðkvæmum erfðavísum. Þær leiða til stökkbreytinga í átt til minnkaðs starfs heilans. Hann segir þó, að forheimskunin sé komin skammt á veg. Kannski ætti hann að koma hingað. Og kanna, hvort aldagömul einangrun norður í ballarhafi geti leitt til stórkarlalegra stökkbreytinga á genum.
Fjármála-ólæsi þjóðar

Þjóð, sem lengst af hefur ekki haft neina stjórn á gjaldmiðli sínum, er ekki hæf til að ráða fjármálum sínum. Þjóð, sem getur ekki rammað af óðabólgu vísitalna, er ekki hæf til að ráða fjármálum sínum. Þjóð, sem telur, að hægt sé að lifa við forn gjaldeyrishöft, er ekki hæf til að ráða fjármálum sínum. Þjóð, sem kemur ekki lögum yfir stórtækustu þjófa landsins, er ekki hæf til að ráða fjármálum sínum. Þjóð, sem ekki getur náð tugmilljarðaþýfi aftur til landsins úr felustöðum þess, er ekki hæf til að ráða fjármálum sínum. Þjóð, sem missir tök auðlinda sinna, er ekki ekki hæf til að ráða fjármálum sínum.
Engar efnisbreytingar

Sérfræðinganefnd Alþingis tók rétt á einróma uppkasti Stjórnlagaráðs. Lagaði lagatækni orðalags, en forðaðist efnislegar breytingar. Móðgaðir lagatæknar úti í bæ töldu sig geta lagt til efnislegar breytingar. Var auðvitað ekki tekið til greina. Nú hefur stjórnskipunar- og eftirlitsnefnd Alþingis tekið við boltanum. Hugsanlegt er, að Vigdís Hauksdóttir amist þar við ákvæði um dýravernd, en fáir verða henni samsinntir. Flest bendir til, að uppkastið geti komizt á dagskrá Alþingis í næstu viku. Þar með er málið enn á áætlun. Þjóðin ætti að geta tekið afstöðu til endanlegrar stjórnarskrár þegar í vor.